Nie deur die Here verlaat nie
'Simon Petrus sê toe vir hulle: "Ek gaan visvang"' Johannes 21:2.
In hierdie, die laaste hoofstuk van Johannes word die fokus op Petrus geplaas. Ons sien hier vir Petrus by die see van Tiberias. Tot met Jesus se gevangeneming het die dissipels hulle dae in sy teenwoordigheid deurgebring. Na Jesus se opstanding het Hy nog net twee keer aan hulle verskyn. Petrus en vyf ander dissipels sit hier by die see van Tiberias, ontredderd. Die lewe waaraan hulle gewoond geraak het, het drasties verander. Hulle weet nie regtig wat vorentoe moet gebeur nie.
Ons sien hier hoe Jesus weer in Petrus se lewe ingryp. Drie maal het Petrus vir Jesus verloën, drie maal vra Jesus vir Petrus of hy Hom liefhet. Petrus het bedroef geword, want hy het besef dat die Here sy diepste gedagtes geken het. Na hierdie ingreep van die Here Jesus sou Petrus se lewe nooit weer dieselfde wees nie. Hy sou nooit weer na die viswaters terugkeer nie.